OBH 1929/1996.
Az állampolgári jogok országgyűlési biztosa általános helyettesének jelentése
Előadó: Dr. Kunné dr. Simonyi Anna

Az eljárás megindulása:

Panaszos beadványában az I. ker. Attila u. 10. sz. alatti önkormányzati tulajdonban lévő, a Co-Nexus Rt által bérelt helyiség építésrendészeti eljárását, továbbá a lakóház felvonójával kapcsolatos sérelmét adta elő.
Az állampolgári jogok országgyűlési biztosáról szóló 1993. évi LIX. törvény 16. § /1/ bekezdés alapján vizsgálatot indítottam, mert felmerült a jogbiztonsággal, továbbá  a tulajdonnal  és a jogorvoslattal  kapcsolatos  alkotmányos jogelvek sérülésének lehetősége
Eljárásom során bekértem a vonatkozó építésrendészeti eljárás iratait, majd egyeztető eljárás alapján megismertem  az érdekeltek álláspontját.
A lakóház felvonójával kapcsolatos panaszt a Környezetvédelmi és Területfejlesztési Minisztériumnak küldtem meg kivizsgálásra, amely megkeresett szerv a válaszát közvetlenül a panaszosnak is megküldte. 

Megállapított tényállás:

A Főváros I. kerületi Önkormányzat jegyzője megismételt eljárásban kötelezte építtetőt az I. ker. Attila u. 10. sz. alatti ingatlanban  engedély nélkül megépített lépcső bontására, valamint meghatározott munkák elvégzésére. A Fővárosi Közigazgatási Hivatal a határozat ellen benyújtott fellebbezést elbírálva azt részben megváltóztatta, a bontási kötelezettséget megerősítette.Egyidejűleg az eljárás folytatására a Főváros II.ker. Önkormányzat jegyzőjét jelölte ki. Panaszos ismételt beadványában a már végrehajtható határozat elmulasztását, valamint a Környezetvédelmi és Területfejlesztési Minisztérium válaszát kifogásolta.

Érintett alkotmányos jogok:  			Alkotmány 2. §. (1) bek. A Magyar Köztársaság 						demokratikus jogállam

						Alkotmány 13. §. (1) bek. A Magyar Köztársaság
						biztosítja a tulajdonhoz való jogot

A vizsgálat megállapításai:  

A panasznak a felvonó felülvizsgálatát végző ÉMI elleni részére a KTM válaszolt. Álláspon-                           
tom szerint a KTM Építészeti és Építésügyi Igazgatási Főosztálya 1675/6/1997. sz. és 1675/8/1997. sz. vizsgálata eredményéről adott tájékoztatás korrekt volt. A vizsgálata alapján nem látott okot intézkedésre, mely döntést tudomásul vettem, különös tekintettel a panaszos és tulajdonostársai által kezdeményezett büntető eljárásra. Megjegyzem, hogy az országgyűlési biztosnak nincs lehetősége szakértői vélemények, illetőleg az abban foglaltak felülvizsgálatára.

A rendelkezésre álló adatok alapján megállapítható, hogy az engedély nélkül átalakított helyiség tulajdonosa az I. ker. Önkormányzat, bérlőjével szemben felszámolási eljárás indult. A Fővárosi Közigazgatási Hivatal az építésrendészeti eljárás lefolytatására a Budapest II. ker. Önkormányzat jegyzőjét jelölte ki. A kijelölt hatóság tényállás tisztázási kötelezettségének eleget téve igyekezett kideríteni, hogy a kötelezést tartalmazó határozatot kivel tudja végrehajtatni. Megkereste ezért a Cégbíróságot, majd megismerve a felszámoló kilétét, annak útján felhívta a Co-Nexus Rt figyelmét a kötelezettség teljesítésére. A felszámoló tájékoztatta a hatóságot, hogy a helyiséget a Co-Nexus Értékház Rt bérli, ezért a jegyző végrehajtási intézkedéssel kereste meg az Rt tulajdonosát, aki a jogutódlást nem ismerte el.
A kijelölt első fokú építésügyi hatóság - figyelemmel arra, hogy a meghatározott munkálatokra kötelező határozat végrehajtását másképp nem látta biztosítva - a VI.1260/13/1998. sz. határozatával kijavított VI.1260/11/1998. sz. határozatában elrendelte a 08-8514/2/1996. sz. másodfokú határozattal módosított V.249/19/1996. sz. határozat teljes körű végrehajtását. Annak foganatosítására megkereste egyidejűleg - az államigazgatási eljárás általános szabályairól szóló - többször módosított - 1957. évi IV. törvény 82. §-ban foglaltak szerint - az I. ker. Önkormányzat jegyzőjét. A végrehajtási eljárás alatt hozott döntés ellen a törvényben biztosított időn belül kifogás nem érkezett.
Fentiek alapján megállapítottam, hogy a végrehajtási eljárás elhúzódását nem az építésügyi hatóság szándékos közrehatása okozta, ezért a panaszt, miután a feltételezett alkotmányos jogokkal kapcsolatos visszásság nem valósult meg, elutasítom.

Budapest, 1999. március 9.

Dr. Polt Péter